Hollywood: Weinstein pleit weer onskuldig; prins Harry skryf memoirMaroela Media bied jou ŉ opsomming van die week se jongste internasionale vermaaknuus. Weinstein pleit weer onskuldig Harvey Weinstein in Februarie 2020. (Foto: John Minchillo, AP) Harvey Weinstein, die Amerikaanse rolprentvervaardiger, het weer onskuldig gepleit op aanklag van verkragting en seksuele aanranding in ŉ Los Angeles-hof. Hy het in ŉ rolstoel in die hof verskyn. Hy dien tans ŉ vonnis van 23 jaar uit vir soortgelyke oortredings in ŉ tronk in New York. Die 69-jarige Weinstein word deur 11 aanklagte van seksuele aanranding, wat spruit uit voorvalle met vyf vroue, in die gesig gestaar. Hy hou egter vol hy is onskuldig en sê alle seksuele aktiwiteite was met instemmig. Die voorvalle het glo tussen 2004 en 2013 in hotelle in Beverly Hills en Los Angeles plaasgevind. Indien hy skuldig bevind word, kan Weinstein ŉ maksimum vonnis van 140 jaar tronkstraf opgelê word. Weinstein het in ŉ bruin tronkoorpak en ŉ gesigmasker slegs gepraat om “dankie” te sê aan regter Sergio Tapia nadat sy hom “sterkte” toegewens het. Volgens sy prokureur is die aanklagte nie geloofwaardig nie. “Daar is geen grond [daarvoor] nie, is van lank gelede en is ongestaaf,” het Mark Werksman na afloop van die verhoor gesê. Weinstein appelleer teen verlede jaar se skuldigbevinding in New York. Meer as 80 vroue het hom van seksuele wangedrag aangekla, met sommige van die aantygings wat dekades gelede plaasgevind het. Aantygings wat reeds in 2017 aan die lig gekom het, het gespruit uit die #MeToo-beweging, wat mense aangemoedig het om ervarings met seksuele teistering en aanranding te deel. Tydens die verhoor het Werksman versoek dat die voormalige Hollywood-grootkop vir ŉ mediese ondersoek gestuur word. “Hy word blind in sy een oog,” het hy aan verslaggewers gesê. Weinstein het verskeie flieks vervaardig insluitend Shakespeare in Love, wat ŉ Oscar-toekenning vir beste rolprent in 1999 ingeoes het. Prins Harry skryf memoir Prins Harry (Foto: Instagram via @sussexroyal) ŉ Memoir deur prins Harry, hertog van Sussex, sal laat volgende jaar deur Penguin Random House gepubliseer word, het die uitgewer Maandag aangekondig. Die uitgewer het bygevoeg dat die boek “vir die eerste keer” Harry se “duidelike vertelling van die ervarings, avonture, verliese en lewenslesse wat hom gevorm het” sal weergee. “Ek skryf dit nie as die prins wat ek gebore is nie, maar as die man wat ek geword het,” het prins Harry Maandag in ŉ verklaring gesê. “Ek is diep dankbaar vir die geleentheid om te deel wat ek geleer het oor die verloop van my lewe tot dusver en ek is opgewonde daaroor dat mense ŉ eerstehandse weergawe van my lewe, wat akkuraat en ten volle die waarheid is, kan lees.” Die prins gaan die inkomste van die boek aan liefdadigheid skenk, het Penguin Random House gesê. Hy en sy vrou, Meghan, hertogin van Sussex, het nuushooftrekke wêreldwyd gehaal met hul besluit vroeg verlede jaar om uit te tree as koninklikes en na die VSA te verhuis. Die egpaar het in Kalifornië nesgeskrop. Hulle het ook in September ŉ produksieooreenkoms met Netflix gesluit. Dit sluit ŉ geskrewe reeks, ŉ dokumentêre reeks en kinderprogramme in. Hulle het in April hul eerste Netflix-projek, Heart of Invictus, aangekondig. Bronne: BBC, People.com